בבית משפט השלום בתל-אביב-יפו			ת.פ. /03

המאשימה:		מ ד י נ ת  י ש ר א ל

			-   נ  ג  ד   -

הנאשמים: 	1.	יריב בן שלמה מעתוק

		2.	מאיר בן יוסף אמסילי

		3.	אורי בן מאיר ביטון

כ  ת  ב  -  א  י  ש  ו  ם

חלק כללי ואישום ראשון
(מתייחס לכל הנאשמים)
א.	העובדות:
1.	ההתאחדות לכדורגל בישראל הינה עמותה המהווה גוף המרכז ומפעיל את משחקי הכדורגל במדינת ישראל (להלן: "ההתאחדות").
	במסגרת פעילותה אחראית ההתאחדות לארגון וניהול משחקי כדורגל בליגות השונות, משחקי גביע המדינה וגביע הטוטו (להלן: "משחקי כדורגל"), וכן משחקי הנבחרות הלאומיות.
	לצורך פעילותה ממומנת ההתאחדות, בין השאר, מתקציב משרד התרבות והספורט, המועצה לארגון הימורים בספורט ומכירת זכויות שידור. 
	ההתאחדות נתונה לפיקוח משרד מבקר המדינה.  		

2.	עד לעונת המשחקים 1999/2000 כונתה הליגה הבכירה בכדורגל "הליגה הלאומית" והליגה שמתחתיה "הליגה הארצית".

	החל מעונת המשחקים 1999/2000 החליטה ההתאחדות לשנות את שמה של הליגה הבכירה בכדורגל ל"ליגת העל", ובהתאם לשנות את שמות שתי הליגות שמתחתיה ל"ליגה לאומית" (ליגה שניה) ו"ליגה ארצית" (ליגה שלישית).
 
3.	איגוד השופטים הוקם על ידי ההתאחדות על מנת שיסייע לה בניהול משחקי כדורגל (להלן: "האיגוד").
	האיגוד הוא חלק בלתי נפרד מההתאחדות וכל אחד מחבריו הוא גם חבר  ההתאחדות וכפוף להנחיותיה וכלליה.
	האיגוד אחראי על הסמכתם ושיבוצם של שופטי כדורגל, שהינם חברי האיגוד, (להלן: "שופטי הכדורגל"), למשחקי כדורגל וכן מפקח, מבקר ואחראי על משמעת שופטי הכדורגל. 
	שופטי הכדורגל מקבלים שכר מהאיגוד עבור משחקי כדורגל אותם הם שופטים וכן עבור פעילויות שונות במסגרת האיגוד וההתאחדות.  

4.	אלי כהן (להלן: "כהן") היה בעבר שחקן כדורגל בקבוצת הפועל תל-אביב ונבחרת ישראל. במועדים הרלבנטיים לכתב האישום הועסק כהן כמאמן בקבוצות כדורגל שונות.	
	במועדים הרלבנטיים לכתב האישום עסקו כהן ופיני שרון (להלן: "שרון") בהימורים על מהלכי משחקי כדורגל ותוצאותיהם, על פי שורת הימורים שהוצאה בקשר למשחק (להלן: "ליין").
	בליין נקבע יחס ההימורים בין היתר, בנוגע לזהות הקבוצה המנצחת במשחק; כמות השערים שיכבשו במשחק; זהות השחקן כובש השער הראשון; זהות השחקן/נים שיענש/ו בכרטיס צהוב או אדום; זהות הקבוצה שתקבל בעיטת עונשין, כאשר ניתן היה להמר על כל אחד מהפריטים לעיל בנפרד (להלן: "הבט").

5.	במועדים הרלבנטיים לכתב האישום היו הנאשמים חברים באיגוד ושימשו בתפקידים שונים במסגרתו, כאשר עיקר עיסוקם היה שיפוט כדורגל.
	מתוקף תפקידם זה היו הנאשמים עובדי הציבור, בתאגיד המספק שירות לציבור.

6.	במועדים הרלבנטיים לכתב האישום, בשנים 1998-2000, קשרו הנאשמים יחד עם כהן ושרון (בהרכבים שונים של קושרים), קשר לביצוע פשע, לקיחת ומתן שוחד, בהקשר להטית מהלכי משחקי כדורגל ותוצאותיהם, בהתאם להימור שנקבע מראש, או על מנת לגרום להטית תוצאת המשחק לטובת קבוצה מסוימת.

	
7.	במסגרת הקשר ולשם קידומו נהגו הקושרים כמפורט להלן:

	7.1 	מספר ימים לפני המשחק, לאחר שיבוצו של אחד או יותר מהנאשמים כשופט במשחק כדורגל (להלן: "שופט הכדורגל"), נוצר קשר בין שופט הכדורגל למעונין בהטית מהלכי המשחק ותוצאתו (להלן: "המזמין"), בעצמו או באמצעות אחר (להלן: "המתווך").
	
	7.2	המזמין ושופט הכדורגל סיכמו, לבדם או באמצעות המתווך, את התוצאה הרצויה לצורך הצלחת ההימור ו/או לטובת קבוצה מסוימת. 
		כמו כן סיכמו כי תמורת התחייבותו של שופט הכדורגל לפעול להטית מהלכי המשחק ותוצאתו יקבל שופט הכדורגל סכום כסף כטובת הנאה. 

	7.3	כאשר הטית מהלכי המשחק ותוצאתו היתה קשורה בהימורים, כהן ו/או שרון הימרו ו/או ארגנו הימורים בהתאם להסכמה על הבט עם שופט הכדורגל ומתוך מטרה לזכות בכסף עבור ההימורים.

	7.4	שופט הכדורגל שפט במשחק מתוך נכונות לפעול להטית מהלכי המשחק ותוצאתו, בהתאם לצורך.

	7.5	קבלת התשלום הותנתה בהשגת תוצאת המשחק הרצויה, כפי שנקבעה מראש עם המזמין. 
		לאחר סיום המשחק, ובכפוף להשגת התוצאה הרצויה, העביר המזמין סכום כסף, כתמורה עבור הטית מהלכי המשחק ותוצאתו, לשופט הכדורגל, בעצמו או באמצעות המתווך.

	7.6	המתווך העביר את הכסף לשופט הכדורגל, בניכוי עמלה עבור התיווך.

8.	במעשיהם המפורטים לעיל קשרו הנאשמים קשר לביצוע פשע, לקיחת שוחד. 

9.	החלק הכללי מהווה חלק בלתי נפרד מכתב האישום.

ב.	הוראות החיקוק לפיהן מואשמים הנאשמים:
	קשירת קשר לביצוע פשע - עבירה בניגוד לסעיף 499 (א) (2) לחוק העונשין, התשל"ז1977- (להלן: "החוק").

אישום שני
(מתייחס ליריב מעתוק)

א.	העובדות
	1.	במועד שאינו ידוע במדויק לתביעה, בסוף שנת 97' או בסמוך לכך, פגש שרון את יריב מעתוק במסעדת שווראמה השייכת לשרון, בתחנה המרכזית בתל-אביב.
		בפגישה הסביר שרון ליריב מעתוק על ההימורים הבלתי חוקיים בכדורגל ("בטים") והציע לו לקבל כסף תמורת הטית מהלכי משחקים ותוצאותיהם.

	2.	בתחילת חודש ינואר 98', עובר לתאריך 09.01.98, שובץ יריב מעתוק כשופט במשחק הכדורגל בין הפועל בת-ים והפועל רמת-גן, במסגרת הליגה הארצית, שהיתה באותה עת הליגה השניה בכדורגל (להלן: "המשחק").

	3.	בתחילת חודש ינואר 98', בסמוך לאחר המועד האמור בסעיף 2, נפגש שרון עם יריב מעתוק בשנית.
		שרון ידע כי יריב מעתוק שובץ כשופט במשחק.
		שרון הציע ליריב מעתוק להביא לכך שבמשחק יכבשו לפחות 3 שערים בתמורה לתשלום של 8,000-10,000 ש"ח (להלן: "סכום השוחד"). 
		יריב מעתוק הסכים להצעה.

	4.	שרון הימר ו/או ארגן הימורים בהתאם להסכמה עם יריב מעתוק, במטרה לזכות בכסף לאחר הצלחת ההימורים. 

	5.	בתאריך 09.01.98 התקיים בבת-ים המשחק אותו שפט יריב מעתוק.
		המשחק הסתיים בתוצאה 5:1 לטובת הפועל בת-ים.

	6.	בעקבות השגת התוצאה הרצויה, העביר שרון ליריב מעתוק את סכום השוחד.

	7.	במעשיו המפורטים לעיל לקח יריב מעתוק שוחד בעד פעולה הקשורה בתפקידו.

ב.	הוראות החיקוק לפיהן מואשם היריב מעתוק:

לקיחת שוחד - עבירה בניגוד לסעיף 290 (א) לחוק.	

אישום שלישי
(מתייחס לכל הנאשמים)

א.	העובדות:
	1.	בסוף חודש אוגוסט 00', או בסמוך לכך, עובר לתאריך 01.09.00, שובץ יריב מעתוק כשופט במשחק הכדורגל בין מכבי קרית-גת ובני יהודה תל-אביב, במסגרת גביע הטוטו (להלן: "משחק 1").
	
	2.	במועד האמור לעיל שובץ מאיר אמסילי כשופט במשחק הכדורגל בין מכבי כפר קנא ועירוני רמת-השרון, במסגרת גביע הטוטו (להלן: "משחק 2").

	3.	במועד האמור לעיל שובץ אורי ביטון כשופט במשחק הכדורגל בין הפועל אשקלון ובית"ר שמשון תל-אביב, במסגרת גביע הטוטו (להלן: "משחק 3").
 
	4.	בסמוך לאחר המועד האמור בסעיפים 1, 2 ו3- הגיע כהן לביתו של יריב מעתוק באשדוד.
		כהן הציע ליריב מעתוק כסף תמורת התחייבותו לפעול להטית תוצאת משחק 1 כך שבני יהודה תל-אביב תנצח.
		יריב מעתוק הסכים להצעתו של כהן.
		כמו כן ביקש כהן מיריב מעתוק לשאול את מאיר אמסילי ואורי ביטון אם הם מוכנים להתחייב לפעול להטית תוצאות משחקים 2 ו3-, תמורת כסף, כך שמכבי כפר קנא והפועל אשקלון ינצחו (להלן: "ההצעה").

	5.	בעקבות האמור לעיל יצר יריב מעתוק קשר עם נאשמים 2 ו3- וסיפר להם על ההצעה.
		נאשמים 2 ו3- הסכימו להצעה.
		יריב מעתוק הודיע לכהן על הסכמתם של נאשמים 2 ו3- להצעה.

	6.	כהן הימר ו/או ארגן הימורים בהתאם להסכמה עם הנאשמים, במטרה לזכות בכסף לאחר הצלחת ההימורים. 
		בשל העובדה שכהן הבטיח, תמורת כסף, סיכוי טוב להצלחה בניחוש תוצאות שלושה משחקים יחד, הוא יכל להמר על תוצאות שלושת המשחקים יחדיו, הימור המכונה "טריפל", ולזכות בסכום כסף גדול יותר.   

	7.	בתאריך 01.09.00 התקיים בקרית-גת משחק 1 אותו שפט יריב מעתוק, וכן התקיים באשקלון משחק 3 אותו שפט אורי ביטון.
		בתאריך 02.09.00 התקיים בכפר קנא משחק 2 אותו שפט מאיר אמסילי. 
		משחק 1 הסתיים בתוצאה 2:0 לטובת בני יהודה תל-אביב.
	
		משחק 2 הסתיים בתוצאה 4:0 לטובת מכבי כפר קנא.
		משחק 3 הסתיים בתוצאה 3:0 לטובת הפועל אשקלון.

	8.	בעקבות השגת התוצאות הנ"ל, העביר כהן, באמצעות אחר, ליריב מעתוק סכום של 10,000-14,000 ש"ח עבורו וכן סכום של 7,000 ש"ח עבור מאיר אמסילי וסכום של 7,000 ש"ח עבור אורי ביטון.
		יריב מעתוק מסר לנאשמים 2 ו3- 7,000 ש"ח לכל אחד.

	9.	במעשיהם המפורטים לעיל לקחו הנאשמים שוחד בעד פעולה הקשורה בתפקידם.

ב.	הוראות החיקוק לפיהן מואשמים הנאשמים:

לקיחת שוחד - עבירה בניגוד לסעיף 290 (א) לחוק.	

                     אילה אורן, עו"ד	מיכאל פורן, עו"ד
              סגן לפרקליטת מחוז מרכז	 סגן לפרקליטת מחוז מרכז

תל-אביב,	כ"א באלול תשס"ג
		18 בספטמבר 2003